น้ำมันดิบปิดลบตามตลาดหุ้นสหรัฐ
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อคืนนี้ (4 ก.ย.) ตามตลาดหุ้นสหรัฐ หลังกระทรวงแรงงานสหรัฐเปิดเผยว่าตัวเลขจ้างงานเดือนส.ค.เพิ่มขึ้นต่ำกว่าคาดการณ์ ขณะที่อัตราว่างงานลดลง
5 ก.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.ปิด (4 ก.ย.) ลดลง 70 เซนต์ แตะที่ 46.05 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนต.ค.ที่ตลาดลอนดอน ปิดร่วงลง 1.07 ดอลลาร์ ที่ 49.61 ดอลลาร์/บาร์เรล
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค. ขณะที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2%
ข้อมูลจ้างงานล่าสุดไม่ได้ส่งสัญญาณชัดเจนว่าธนาคารกลางสหรัฐ (FED) จะปรับขึ้นอัตราดอกเบี้ยในเดือนนี้หรือไม่ ขณะเดียวกัน ตลาดน้ำมันยังได้รับแรงกดดันจากปริมาณน้ำมันดิบในตลาดที่ยังคงมีอยู่เป็นจำนวนมาก เนื่องจากสำนักงานสารสนเทศด้านการพลังงานของรัฐบาลสหรัฐ (EIA) รายงานเมื่อวันพุธที่ผ่านมาว่า สต็อกน้ำมันดิบเพิ่มขึ้น 4.7 ล้านบาร์เรล สู่ระดับ 455.4 ล้านบาร์เรลในสัปดาห์ที่แล้ว ขณะที่นักวิเคราะห์คาดว่าจะเพิ่มขึ้น 100,000 บาร์เรล
อย่างไรก็ตาม ราคาน้ำมันปรับตัวลงไม่มากนัก เนื่องจากมีข้อมูลที่แสดงให้เห็นว่าบรรดาผู้ผลิตน้ำมันของสหรัฐได้ลดจำนวนบ่อน้ำมันลงในสัปดาห์นี้ สู่ระดับต่ำสุดนับตั้งแต่กลางเดือนก.ค.